આજે એ મંથરાએ જ ધક્કો મારીને આ મહામાયાને મોકલી હશે. સમજાવ્યું હશે કે બાપા જતા રહેશે પછી આ બેમાંથી એકેય ભાઈ હાથ નહીં મૂકવા દે. સંબંધ કાપી નાખ્યા પછી એકેય ભાઈના ઘેર તું જતી નથી ને બાપાને મળતી નથી. એ મરે એ પહેલાં એક વાર જઈ આવ ને મિલકતમાં તારા હિસ્સા માટે બાપા કંઈક બોલે એવી કરામત કર. માસીએ સલાહ આપી અને આ નકામીને નાટક તો નાનપણથી જ આવડે છે. અહીં આવીને નાટક કરીને એ બાપા સુધી પહોંચી પણ ગઈ. હજુ કાલે પણ એ આવવાની છે. ભલું હશે તો એના વરને પણ સાથે લેતી આવશે. એની આજની અણધારી મુલાકાત પછી શું ડેવલપમેન્ટ થયું એ જાણવાની માસીને ચટપટી હશે. એટલે જ એમણે અત્યારે મને ફોન કર્યો. પડી સમજણ? વંદના વાંદરીને માસી જોડે જોરદાર સાઠગાંઠ છે, એટલે આ ફોન પછી તરત એ બંને વચ્ચે ફોનાફોની ચાલુ થઈ જશે. એ મને ખબર છે. એને લીધે મેં પણ માસીને ગમે એવો જવાબ આપીને એમને રાજી કરી દીધાં.'